Kommissionens beslutning
af 5. september 2003
om fordeling af de definitive støttebeløb for produktionsåret 2002/03 på medlemsstaterne for et bestemt antal hektarer med henblik på omstrukturering og omstilling af vindyrkningsarealer i henhold til Rådets forordning (EF) nr. 1493/1999
(meddelt under nummer K(2003) 3147)
(2003/638/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1493/1999 af 17. maj 1999 om den fælles markedsordning for vin(1), senest ændret ved forordning (EF) nr. 806/2003(2), særlig artikel 14, og
ud fra følgende betragtninger:
(1) Reglerne for omstrukturering og omstilling af vindyrkningsarealer er fastsat i forordning (EF) nr. 1493/1999 og i Kommissionens forordning (EF) nr. 1227/2000 om gennemførelsesbestemmelser til Rådets forordning (EF) nr. 1493/1999 om den fælles markedsordning for vin(3), senest ændret ved forordning (EF) nr. 1203/2003(4), bl.a. reglerne for produktionskapacitet.
(2) Ifølge de nærmere bestemmelser om finansieringsplanlægningen og medfinansieringen af omstrukturerings- og omstillingsordningen som fastsat i forordning (EF) nr. 1227/2000 skal henvisningerne til et bestemt regnskabsår vedrøre betalinger, der er foretaget af medlemsstaterne mellem den 16. oktober og den efterfølgende 15. oktober.
(3) I henhold til artikel 14, stk. 1, i forordning (EF) nr. 1493/1999 tildeler Kommissionen hvert år medlemsstaterne en foreløbig kredittranche, der er baseret på objektive kriterier, under hensyntagen til særlige forhold og behov og den indsats, der skal gøres i betragtning af ordningens mål.
(4) Kommissionen har fastsat den vejledende fordeling af støttebeløb for produktionsåret 2002/03 ved beslutning 2002/666/EF(5).
(5) Efter artikel 14, stk. 2, i forordning (EF) nr. 1493/1999 tilpasses de foreløbige støttebeløb på grundlag af de faktiske udgifter og de af medlemsstaterne oplyste reviderede overslag over udgifter under hensyntagen til ordningens mål og de disponible midler.
(6) Efter artikel 17, stk. 1 og 3, i forordning (EF) nr. 1227/2000 er de udgifter, som medlemsstaterne har afholdt og afregnet, begrænset til de tildelte støttebeløb i beslutning 2002/666/EF. Denne begrænsning gælder for nævnte regnskabsår i Spanien, Frankrig, Italien, Østrig og Portugal.
(7) Efter artikel 16, stk. 1, litra c), i forordning (EF) nr. 1227/2000 kan medlemsstaterne indgive en senere anmodning i forbindelse med det igangværende regnskabsår. Efter artikel 17, stk. 3, i nævnte forordning godkendes denne anmodning for medlemsstater, der har opbrugt den oprindelige tildeling, i forhold til deres ansøgninger under anvendelse af de bevillinger, der er disponible efter fradrag af summen, for alle medlemsstater, af de beløb, som blev meddelt efter artikel 16, stk. 1, litra a) og b), i nævnte forordning og eventuelt korrigeret i medfør af artikel 17, stk. 1 og 3, fra det samlede beløb, der blev tildelt medlemsstaterne. Denne bestemmelse gælder i dette regnskabsår for Spanien, Frankrig, Italien, Østrig og Portugal.
(8) Artikel 17, stk. 1 og 2, gælder for Luxembourg i dette regnskabsår.
(9) Artikel 17, stk. 4, gælder ikke for nogen medlemsstat i dette regnskabsår.
(10) Kommissionen har fra Spanien modtaget supplerende oplysninger om det antal hektarer, landet fik tildelt ved beslutning 2002/666/EF. Som følge af disse oplysninger bør tildelingen af areal til denne medlemsstat korrigeres -
VEDTAGET FØLGENDE BESLUTNING:
Artikel 1
Fordelingen af de definitive støttebeløb for produktionsåret 2002/03 på medlemsstaterne for et bestemt antal hektarer med henblik på omstrukturering og omstilling af vindyrkningsarealer i henhold til forordning (EF) nr. 1493/1999 for regnskabsåret 2003 er fastsat i bilaget.
Artikel 2
Denne beslutning er rettet til medlemsstaterne.
Udfærdiget i Bruxelles, den 5. september 2003.